**INFORMATĪVAIS ZIŅOJUMS**

**„Par publiskā līdzfinansējuma nodrošināšanu projekta „Baltijas Biomateriālu ekselences centrs” īstenošanai”**

Izglītības un zinātnes ministrija (turpmāk – IZM) ir sagatavojusi informatīvo ziņojumu „Par līdzfinansējuma nodrošināšanu projekta „Baltijas Biomateriālu ekselences centrs” īstenošanai” (turpmāk – informatīvais ziņojums).

Informatīvais ziņojums izstrādāts ar mērķi pamatot nepieciešamību **publiskā līdzfinansējuma nodrošināšanai projekta „Baltijas Biomateriālu ekselences centrs” īstenošanai** tā apstiprināšanas gadījumā Eiropas Savienības pētniecības un inovāciju pamatprogrammas „Apvārsnis 2020” apakšprogrammas „Izcilības izplatīšana un dalības paplašināšana” projektu konkursā „WIDESPREAD-01-2018-2019: Teaming Phase 2”, kā arī **noteikt publiskā līdzfinansējuma avotus**.

1. **PAŠREIZĒJĀS SITUĀCIJAS RAKSTUROJUMS.**

Eiropas Savienības pētniecības un inovāciju pamatprogrammas „Apvārsnis 2020” (turpmāk – programma „Apvārsnis 2020”) apakšprogrammas „Izcilības izplatīšana un dalības paplašināšana” TEAMING pasākums (turpmāk – TEAMING) ir mērķēts uz kopējā Eiropas pētniecības un inovāciju (turpmāk – P&I) potenciāla stiprināšanu, atbalstot jaunu ekselences centru izveidi vai stiprinot esošos ekselences centrus tajās Eiropas Savienības dalībvalstīs un asociētajās valstīs, kuru P&I sniegums ir zemāks, ekselences centru izveidē nodibinot stratēģisku partnerību ar visaugstākās klases zinātniskajiem centriem Eiropā.

Rīgas Tehniskā universitāte (turpmāk – RTU), Latvijas Organiskās sintēzes institūts (turpmāk – OSI) un Rīgas Stradiņa universitāte (turpmāk – RSU) sadarbībā ar AO Pētniecības institūtu Davosā (Šveice) un Fridriha-Aleksandra Erlangenas-Nirnbergas universitātes (Vācija) Biomateriālu centru laika posmā no 2017. gada 1. septembra līdz 2018. gada 31. augustam TEAMING ietvaros īstenoja 1. fāzes projektu „Baltijas Biomateriālu ekselences centrs”, izstrādājot biznesa plānu stratēģiskai Baltijas Biomateriālu centra (turpmāk – BBCE) attīstībai un progresīvai biomateriālu pētniecībai un secīgi plānojot projektu sniegt 2. fāzes projektu konkursā, tai skaitā papildu kā nacionālo sadarbības partneri piesaistot RSU Stomatoloģijas institūtu. TEAMING 2. fāze ir ierobežota projektu pieteikumu atlases kārta, kurā piedalās 1. fāzes uzvarētāji un kuras ietvaros 5 līdz 7 gadu periodā tiek īstenots 1. fāzē izstrādātais biznesa plāns ekselences centra izveidei un sekmīgai darbībai. TEAMING 2. fāzes projektu iesniegšanas termiņš ir 2018. gada 15. novembris. BBCE projekta 2. fāzes apstiprināšanas gadījumā projekta uzsākšana paredzēta indikatīvi 2019. gada III – IV ceturksnī.

BBCE projekta 2. fāzes mērķi ir: (1) inovāciju kapacitātes paaugstināšana; (2) medicīnas tehnoloģiju nozares attīstība Latvijā nodrošinot pilnu produkta attīstības ciklu no laboratorijas līdz klīnikai; (3) zinātniskās ekselences paaugstināšana.

BBCE projekta 2. fāzes ietvaros paredzēts apvienot RTU, OSI un RSU spēcīgākās stratēģiskās specializācijas zinātniskās kompetences, veidojot zinātniskās ekselences centru vispusīgai biomateriālu izpētei, uzsvaru liekot uz kaulaudus reģenerējošiem materiāliem. Radītās zināšanas ir sagaidāmas ar augstu tehnoloģiju pārneses potenciālu un sekmēs jaunas, inovatīvas nozares veidošanos Latvijā, tādējādi sniedzot būtisku ieguldījumu zināšanu ietilpīgas tautsaimniecības attīstībā – gan nodrošinot jau esošās industrijas iesaisti, ieviešot ražošanā jaunus produktus un tehnoloģijas, gan sekmējot jaunu inovatīvu vidējo un augsto tehnoloģiju uzņēmumu izveidi Latvijā.

Pētniecība un inovācijas, kas tiek sekmīgi komercializētas, ir izšķirošs Latvijas izaugsmes faktors virzībā uz tautsaimniecības transformāciju un starptautisko konkurētspēju, kas uzsvērts arī vairākos valsts stratēģiskās attīstības plānošanas dokumentos. BBCE projekta 2. fāzes īstenošana sniegtu tiešu ieguldījumu Latvijas ilgtspējīgas attīstības stratēģijas līdz 2023. gadam „Latvija 2030” attīstības virziena „Inovatīva un ekoefektīva ekonomika” prioritāro ilgtermiņa rīcības virzienu „Atvērta inovāciju prakse” un „Inovatīva uzņēmējdarbība” īstenošanā, Nacionālā attīstības plāna 2014. – 2020. gadam noteiktā rīcības virziena „Attīstīta pētniecība, inovācija un augstākā izglītība” mērķu sasniegšanā, kā arī Latvijas Viedās specializācijas stratēģijas (turpmāk – RIS3), kuras ietvardokuments ir Zinātnes, tehnoloģiju attīstības un inovāciju politikas pamatnostādnes 2014. – 2020. gadam, mērķu sasniegšanā, it īpaši sniedzot ieguldījumu RIS3 tautsaimniecības transformācijas virzienā „Nākotnes izaugsmes nozares, kurās eksistē vai var rasties produkti un pakalpojumi ar augstu pievienoto vērtību”, 2. un 6. izaugsmes prioritāšu īstenošanā un specializācijas jomas „Biomedicīna, medicīnas tehnoloģijas, biofarmācija un biotehnoloģijas” attīstībā.

BBCE izveide sniegs gan tiešu, gan netiešu ietekmi uz Latvijas zinātniskās izcilības un tautsaimniecības attīstību šādos aspektos:

***1. Jaunu darba vietu izveide un pētniecības kapacitātes pieaugums***. BBCE projekta 2. fāzes īstenošanas laikā BBCE dibinātājorganizācijās Latvijā tiks divkāršots zinātniskā personāla un tehnisko speciālistu skaits, kas strādā biomateriālu izstrādes un to pielietojuma jomā. Tiks izveidotas 23 jaunas zinātniskā personāla un tehniķu darba vietas, sasniedzot kopējo skaitu 40. Tas ļaus kāpināt pētniecības kapacitāti, ik gadus īstenojot papildus 4-6 pētniecības projektus (pamatā programmas „Apvārsnis 2020” ietvaros), tostarp mērķtiecīgi iesaistoties starptautiskos medicīnas tehnoloģiju, biomateriālu testēšanas un klīnisko pētījumu tīklos. Tādējādi tiek plānots, ka piesaistītā finansējuma apjoms no ārējiem avotiem pieaugs par vismaz 1-1,5 milj. EUR gadā (26,2 milj. EUR turpmāko 20 gadu laikā).

***2. Jaunuzņēmumu (start-up; spin-off) radīšana un medicīnas tehnoloģiju nozares uzņēmumu piesaiste reģionam.*** Lai nodrošinātu BBCE izstrādāto biomateriālu risinājumu komercializāciju tiks veidoti jaunuzņēmumi. 5-10 gadu laikā kopš BBCE izveides var sagaidīt pirmās izstrādes, kas var kalpot jaunuzņēmumu izveidei, kas nodarbosies ar biomateriālu vai produktu komponenšu ražošanu, diagnostikas vai ražošanas procesu nodrošināšanu, tai skaitā arī ārstniecības un aprūpes pakalpojumu sniegšanu. 10 gadu laikā uz BBCE izstrāžu bāzes izveidosies vismaz 2 jaunuzņēmumi, kas piesaistīs pirmssēklas un sēklas finansējumu vismaz 100-600 tūkst. EUR apmērā no privātajiem investoriem vai riska kapitāla. Katrs jaunuzņēmums nodrošinātu vismaz 5-10 jaunas darbavietas. Vienlaikus, ņemot vērā, ka BBCE izveides rezultātā Latvijā tiks izveidota pastāvīga 40 zinātniskā personāla un tehnisko speciālistu kapacitāte, tā uzskatāma par pietiekamu kritisko masu, lai radītu Eiropas vai pasaules vadošo Medicīnas tehnoloģiju uzņēmumu interesi izveidot reģionā filiāli, ražotni vai pārstāvniecību. Interesi turpināt sadarbību jau ir izrādījuši iepriekš īstenotu un šobrīd īstenošanā esošo pētniecības projektu sadarbības partneri – SIA Koatum, ChM Ltd, JSC Baltic Orthoservice, Stryker Leibinger GmbH & Co KG, Fin-ceramica faenza SPA, SEQVERA ltd, kā arī AS „Sirowa Riga” (jau 2015. gadā uzsākta sadarbība implanta dizaina analīzē un izstrādē) un SIA „Latvijas plastiskās, rekonstruktīvās un mikroķirurģijas centrs” (uzsākta sadarbība jauna veida implantmateriāla izstrādē slodzi nesošiem osteosintēzes pielietojumiem). Plānota arī jaunu industrijas partneru piesaiste programmas „Apvārsnis 2020” aktivitāšu ietvaros.

Atbalstu BBCE projekta 2. fāzes īstenošanai, apliecinot tā potenciālo nozīmīgumu, izteikušas arī Latvijas Ķīmijas un farmācijas uzņēmēju asociācija, Latvijas Tirdzniecības un rūpniecības kamera, Latvijas Ārstu biedrība, Baltijas Sejas, žokļu un plastikas ķirurgu asociācija, kā arī biedrība „Cleantech Latvia”.

***3. Profesionāli pētniecības pakalpojumi uzņēmumiem.*** Kompetenču, resursu un infrastruktūras attīstība ļaus palielināt profesionālo zinātnes un pētniecības pakalpojumu klāstu Baltijas reģiona un Eiropas uzņēmumiem. Saskaņā ar aplēsēm, līgumpētījumu ietvaros iegūtais finansējums pakāpeniski pieaugs indikatīvi par 20-30% gadā, tādējādi sekmējot to, lai BBCE darbības nodrošināšanā dominētu ārējais finansējums. Sekmīga ārējā finansējuma piesaiste plānota ņemot vērā, ka BBCE attīstīs spēcīgu kompetenci, lai sniegtu ārpakalpojumus visos biomateriālu izstrādes posmos: 1) nodrošināt biomateriāla izstrādi ar klienta vajadzībām atbilstošām fizikāli ķīmiskām īpašībām; 2) nodrošināt klientu piegādāto materiālu biosaderības izvērtēšanu; 3) veikt klīniskos pētījumus attiecīgo izstrādes stadiju sasniegušajiem biomateriāliem.

***4. Jauni patenti un licences.*** RTU, OSI, RSU, darbojoties BBCE ietvaros, stiprinās savas spējas izstrādāt konkurētspējīgus un patentējamus produktus, procesus un tehnoloģijas. Jaunās sadarbības rezultātā tiek prognozēta vismaz 2-4 papildus starptautisku patentu pieteikumu reģistrācija turpmāko 5-10 gadu laikā. Pirmo licenču pārdošanu BBCE sadarbības ietvaros radīto jauno produktu vai tehnoloģiju izmantošanai var sagaidīt 6-8 gadu laikā.

***5. Finansējuma piesaiste no programmas „Apvārsnis 2020” līdzekļiem.*** BBCE projekta 2. fāzes īstenošanas laikā (7 gados) Latvijas ekonomikai no programmas „Apvārsnis 2020” līdzekļiem tiks piesaistīts finansējums 12,5 milj. EUR apmērā[[1]](#footnote-1).

***6. Studējošo kompetences un ārvalstu studentu skaita pieaugums.*** Jaunievedumi pētniecības un studiju programmās, ko īstenos RTU un RSU, ļaus paaugstināt studējošo[[2]](#footnote-2) kompetences līmeni, kas secīgi nodrošinās visaptverošu darba tirgus kompetences līmeņa pieaugumu valstī. Vienlaikus BBCE projekta 2. fāzes īstenošana sekmēs ārvalstu studentu materiālzinātnes un medicīnas programmās piesaisti. Paredzams, ka ārvalstu studentu skaits pieaugs par 22-25 studentiem nākamo 5-10 gadu laikā, kas ienesīs Latvijas ekonomikā vismaz 600 tūkst. EUR gadā. Ilgtermiņā BBCE aktivitāšu gala ieguvējs un lietotājs būs sabiedrība kopumā, t.i. pacienti, kuri iegūs plašāku pakalpojumu klāstu, personalizētāku aprūpi un cenas ziņā pieejamākus pakalpojumus.

1. **BBCE PROJEKTA 2. FĀZES ĪSTENOŠANAI NEPIECIEŠAMAIS LĪDZFINANSĒJUMS.**

Saskaņā ar programmas nosacījumiem, TEAMING 2. fāzē projekta īstenošanai ir iespējams iegūt finansējumu līdz 15 milj. EUR apmērā no Eiropas Komisijas programmas „Apvārsnis 2020” līdzekļiem. Vienlaikus, lai pretendētu uz minēto Eiropas Komisijas finansējumu, TEAMING 2. fāzes projektu konkursa nosacījumi paredz vismaz līdzvērtīgā apmērā nodrošināt projekta finansējumu no nacionāliem līdzekļiem ekselences centra infrastruktūras attīstībai. BBCE 2. projekta fāzes īstenošanai **nepieciešamie ieguldījumi infrastruktūras attīstībā veido** **15 000 000 EUR***.*

* 1. ***Pašreiz pieejamie ieguldījumi BBCE infrastruktūras attīstībai.***

Projekta īstenotāji – RTU, OSI un RSU ir identificējuši iespējas nodrošināt līdzfinansējumu BBCE projekta 2. fāzes īstenošanai 2 915 000 EUR apmērā no pašu finansējuma, kā arī no darbības programmas „Izaugsme un nodarbinātība” (turpmāk – DP) 1.1.1. specifiskā atbalsta mērķa „Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” (turpmāk – 1.1.1. SAM) 1.1.1.4. pasākuma „P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana” (turpmāk – 1.1.1.4. pasākums) ievaros īstenoto projektu finansējuma šādā apmērā:

* RTU projekts „Rīgas Tehniskās universitātes Inženierzinātņu un viedo tehnoloģiju centra infrastruktūras attīstība Viedās specializācijas jomās” (turpmāk – 1.1.1.4. pasākuma RTU projekts) – 964 000 EUR (no kuriem 778 430 EUR Eiropas Reģionālās attīstības fonda (turpmāk – ERAF) finansējums, 137 370 EUR – valsts budžeta finansējums, 48 200 EUR – RTU līdzfinansējums);
* OSI projekts „Latvijas Organiskās sintēzes institūta infrastruktūras attīstīšana viedās specializācijas jomā - biomedicīna, medicīnas tehnoloģijas, biofarmācija un biotehnoloģijas” (turpmāk – 1.1.1.4. pasākuma OSI projekts) – 700 000 EUR (no kuriem 528 662 EUR ERAF finansējums, 38 285 EUR – valsts budžeta finansējums, 38 285 EUR – OSI līdzfinansējums);
* RSU projekts „Rīgas Stradiņa universitātes farmācijas jomas pētniecības infrastruktūras attīstība” (turpmāk – 1.1.1.4. pasākuma RSU projekts) – 1 932 000 EUR (no kuriem 1 560 090 EUR ERAF finansējums, 275 310 EUR – valsts budžeta finansējums, 96 600 EUR – RSU līdzfinansējums)*.*

Ieguldījumi BBCE projekta 2. fāzes īstenošanā no 1.1.1.4. pasākuma līdzekļiem neietekmēs RTU, OSI un RSU 1.1.1.4. pasākuma projektos plānoto mērķu un rezultatīvo rādītāju sasniegšanu, ņemot vērā, ka tie tiešā veidā atbilst 1.1.1.4. pasākuma mērķim[[3]](#footnote-3), kā arī sekmēs specifiskā iznākuma rādītāja „Zinātnisko institūciju skaits, kuras līdz 2023. gada 31. decembrim atbilstoši ar Izglītības un zinātnes ministriju saskaņotajā institūcijas attīstības stratēģijā noteiktajam ieviesušas zinātniskās institūcijas pārvaldības, tai skaitā rezultātu vadības, cilvēkresursu un pētniecības resursu pārvaldības uzlabojumus” plānoto vērtību sasniegšanu, proti, BBCE projekta 2. fāzes īstenošana sekmēs RTU Stratēģijā un Attīstības programmā 2014. – 2020. gadam[[4]](#footnote-4), OSI stratēģijā 2016. – 2020. gadam[[5]](#footnote-5) un RSU Attīstības stratēģijā 2017. – 2020. gadam[[6]](#footnote-6) noteikto mērķu izpildi. Papildu BBCE projekta 2. fāzes īstenošana sniegtu tiešu ieguldījumu darbības programmā „Izaugsme un nodarbinātība” noteiktā 1.1.1. SAM rezultatīvā rādītāja „Valsts un augstākās izglītības sektora piesaistītais ārējais finansējums zinātniski pētnieciskajam darbam” vērtības sasniegšanā, ņemot vērā, ka BBCE projekta 2. fāzes īstenošanai tiktu piesaistīts ārējais finansējums no programmas „Apvārsnis 2020” līdzekļiem 12,5 MEUR apmērā.

Ievērojot iepriekš minēto, IZM ieskatā ir atbalstāma finansējuma ieplānošana BBCE projekta 2. fāzes īstenošanai no 1.1.1.4. pasākuma RTU, OSI un RSU projektiem pieejamā finansējuma, tādējādi **kopsummā identificējami 6,51 MEUR BBCE projekta 2. fāzes projekta īstenošanai, kas pieejami bez papildu pārdales darbībām**.

* 1. ***Ieguldījumu BBCE infrastruktūras attīstībai pārdale no citām Eiropas Savienības struktūrfondu ieguldījumu programmām.***

IZM ieskatā ir lietderīgi nepieciešamo publisko līdzfinansējumu BBCE infrastruktūras attīstībai BBCE projekta 2. fāzes apstiprināšanas gadījumā koncentrēt 1.1.1.4. pasākumā. Ievērojot, ka RTU un RSU 1.1.1.4. pasākuma projekti tiek īstenoti kā ar saimniecisku darbību nesaistīti projekti, un papildu finansējuma, kas nepieciešams BBCE projekta 2. fāzes infrastruktūras attīstībai, pārdales gadījumā minētie projektu īstenotāji saglabās sākotnējo projekta veidu – īstenos ar saimniecisku darbību nesaistītu projektu, finansējums RTU un RSU projektiem tiktu nodrošināts, veicot atbilstošus grozījumus projektos. Savukārt OSI, papildu finansējuma pārdales gadījumā, investīcijas BBCE infrastruktūras attīstībai plāno ieguldīt gan ar saimniecisku darbību saistītās, gan nesaistītās darbībās. Tādējādi, lai nodrošinātu atbilstību valsts atbalsta normām, tostarp izpildītu stimulējošās ietekmes prasību, plānots, ka OSI izstrādās jaunu, kombinēta atbalsta tipa projekta pieteikumu 1.1.1.4. pasākuma ietvaros, kura detalizēta izstrādes un iesniegšanas kārtība tiks noteikta IZM sagatavojot šī informatīvā ziņojuma 3. nodaļas 5.1. apakšpunktā minētos Ministru kabineta noteikumu grozījumus[[7]](#footnote-7).

Virzot grozījumus RTU, OSI un RSU projektos, kā arī OSI izstrādājot jaunu projekta pieteikumu, tiks izvērtēta nepieciešamība veikt atbilstošus grozījumus institūciju attīstības stratēģijās.

IZM sadarbībā ar Ekonomikas ministriju (turpmāk – EM) ir identificējusi iespējas BBCE projekta 2. fāzes īstenošanai nepieciešamo atlikušo līdzfinansējumu 8 489 000 EUR apmērā nodrošināt darbības programmas „Izaugsme un nodarbinātība” 1. prioritārā virziena „Pētniecība, tehnoloģiju attīstība un inovācijas” ietvaros, **veicot ERAF finansējuma pārdali uz 1.1.1.4. pasākumu** no šādiem pasākumiem:

1. 1.1.1. SAM **1.1.1.3. pasākuma** „**Inovāciju granti studentiem”** (turpmāk – 1.1.1.3. pasākums) **snieguma rezerves finansējuma 4 000 000 EUR** apmērā,
2. 1.2.1. specifiskā atbalsta mērķa „Palielināt privātā sektora investīcijas P&A” (turpmāk – 1.2.1. SAM) **1.2.1.2. pasākuma** „**Atbalsts tehnoloģiju pārneses sistēmas pilnveidošanai”** (turpmāk – 1.2.1.2. pasākums) **snieguma rezerves finansējuma 4 489 000 EUR** apmērā.

*„BBCE projekta 2. fāzes īstenošanai plānotais līdzfinansējums”*

|  |  |  |  |  |  |
| --- | --- | --- | --- | --- | --- |
| **Finansējuma veids** | **Finansējuma apmērs (EUR)** | | | | |
| **KOPĀ** | tai skaitā: | | | |
| ERAF | valsts budžeta finansējums  (1.1.1.4. pasākums) | līdzfinansējums: cits publiskais finansējums[[8]](#footnote-8) | līdzfinansējums: privātais finansējums[[9]](#footnote-9) |
| RTU, OSI un RSU pašu līdzekļi | 2 915 000 | 0 | 0 | 2 370 000 | 545 000 |
| RTU, OSI un RSU 1.1.1.4. pasākuma īstenošanā esošo projektu finansējums | 3 596 000 | 2 867 182 | 450 965 | 86 485 | 191 368 |
| 1.1.1.3. pasākuma snieguma rezerves finansējums | 4 000 000 | 4 000 000 | 0 | 0 | 0 |
| 1.2.1.2. pasākuma snieguma rezerves finansējums | 4 489 000 | 4 489 000 | 0 | 0 | 0 |
| **KOPĀ** | **15 000 000** | **11 356 182** | **450 965** | **2 456 485** | **736 368** |

Ievērojot 1. prioritārā virziena investīciju ieviešanas progresu, kurā tiek prognozēta snieguma ietvara izpilde, proti, pamatojoties uz aktuālo informāciju[[10]](#footnote-10) snieguma ietvara faktiskā finanšu rādītāja izpilde 31.07.2018. jau veidoja 88% no DP noteiktās, kamēr kopsummā uz 31.12.2018. tā tiek prognozēta kā sasniegta 113% apmērā, savukārt snieguma ietvarā noteikto iznākuma rādītāju un galveno īstenošanas posmu rādītāju izpilde tiek paredzēta 100% apmērā, risks snieguma rezerves nepiešķiršanai netiek prognozēts. Tādējādi nepieciešamais finansējums minētajām pārdalēm varētu būt pieejams sākot ar 2019. gada 1. ceturksni. Vienlaikus, lai nodrošinātu neitrālu ietekmi uz valsts budžeta fiskālo telpu gadījumā, ja pēc 2018. gada vidusposma izvērtējuma Eiropas Komisijas lēmuma rezultātā snieguma rezerve nav izmantojama prioritārā virziena „Pētniecība, tehnoloģiju attīstība un inovācijas” ietvaros, finansējums uzskatāms par valsts budžeta virssaistību finansējumu Eiropas Savienības struktūrfondu un Kohēzijas fonda 2014. – 2020. gada plānošanas perioda vadības likumā noteikto 5% ietvaros[[11]](#footnote-11).

Ņemot vērā, ka kopējais 1.1.1.4. pasākumam paredzētais finansējuma palielinājums nepārsniedz 20% no kopējā šobrīdējā 1.1.1.4. pasākumam paredzētā finansējuma, kas tai skaitā paziņots Eiropas Komisijai SANI2 sistēmā, papildu finansējuma piesaiste būs atbilstoša Komisijas 2004. gada 21. aprīļa regulas Nr. 794/2004, ar ko īsteno Padomes Regulu (EK) Nr. 659/1999, ar kuru nosaka sīki izstrādātus noteikumus EK Līguma 93. panta piemērošanai, 4. panta 1. punktā ietvertajam nosacījumam, ka sākotnējā budžeta palielinājumu par summu līdz 20 % apmērā neuzskata par esoša atbalsta izmaiņām.

1. **PRIEKŠLIKUMI TURPMĀKAI RĪCĪBAI.**

Ievērojot Baltijas Biomateriālu ekselences centra plānoto nozīmīgo ieguldījumu zinātniskās ekselences un tautsaimniecības attīstībā, IZM aicina Ministru kabinetu atbalstīt šī informatīvā ziņojuma ietvaros piedāvāto risinājumu publiskā līdzfinansējuma nodrošināšanai, veicot šādas darbības:

1. Ministru prezidentam Mārim Kučinskim parakstīt Ministru kabineta vēstuli „Apliecinājuma vēstule par publiskā līdzfinansējuma nodrošināšanu BBCE projektam, kas iesniegts Eiropas Savienības Pētniecības un inovāciju pamatprogrammas „Apvārsnis 2020” apakšprogrammas „Izcilības izplatīšana un dalības paplašināšana” projektu konkursā „WIDESPREAD-01-2018-2019: Teaming Phase 2””.
2. Valsts kancelejai parakstīto Ministru kabineta vēstuli „Apliecinājuma vēstule par publiskā līdzfinansējuma nodrošināšanu BBCE projektam, kas iesniegts Eiropas Savienības Pētniecības un inovāciju pamatprogrammas „Apvārsnis 2020” apakšprogrammas apakšprogrammas „Izcilības izplatīšana un dalības paplašināšana” projektu konkursā „WIDESPREAD-01-2018-2019: Teaming Phase 2”” nosūtīt Rīgas Tehniskajai universitātei.
3. Pieņemt zināšanai, ka projekta „Baltijas Biomateriālu ekselences centrs” apstiprināšanas gadījumā Eiropas Savienības Pētniecības un inovāciju pamatprogrammas „Apvārsnis 2020” apakšprogrammas „Izcilības izplatīšana un dalības paplašināšana” projektu konkursā „WIDESPREAD-01-2018-2019: Teaming Phase 2” Rīgas Tehniskā universitāte nodrošinās projekta „Baltijas Biomateriālu ekselences centrs” īstenošanai nepieciešamo līdzfinansējumu 2 000 000 EUR apmērā, Latvijas Organiskās sintēzes institūts – 700 000 EUR apmērā, Rīgas Stradiņa universitāte – 215 000 EUR apmērā.
4. Projekta „Baltijas Biomateriālu ekselences centrs” apstiprināšanas gadījumā Eiropas Savienības Pētniecības un inovāciju pamatprogrammas „Apvārsnis 2020” apakšprogrammas „Izcilības izplatīšana un dalības paplašināšana” projektu konkursā „WIDESPREAD-01-2018-2019: Teaming Phase 2” piešķirt Izglītības un zinātnes ministrijai tiesības 1.1.1. specifiskā atbalsta mērķa „Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.4. pasākuma „P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana” ietvaros izmantot 1. prioritārā virziena „Pētniecība, tehnoloģiju attīstība un inovācijas” Eiropas Reģionālās attīstības fonda finansējuma snieguma rezervi 8 489 000 EUR pirms Eiropas Komisijas lēmuma par darbības programmas „Izaugsme un nodarbinātība” snieguma ietvara mērķu izpildi. Gadījumā, ja pēc Eiropas Komisijas lēmuma snieguma rezerves finansējums nav pieejams, tas uzskatāms par valsts budžeta virssaistību finansējumu Eiropas Savienības struktūrfondu un Kohēzijas fonda 2014. – 2020. gada plānošanas perioda vadības likumā noteikto 5 procentu ietvaros.
5. Projekta „Baltijas Biomateriālu ekselences centrs” apstiprināšanas gadījumā Eiropas Savienības Pētniecības un inovāciju pamatprogrammas „Apvārsnis 2020” apakšprogrammas „Izcilības izplatīšana un dalības paplašināšana” projektu konkursā „WIDESPREAD-01-2018-2019: Teaming Phase 2” tā īstenošanai nepieciešamo publisko līdzfinansējumu Izglītības un zinātnes ministrijai un Ekonomikas ministrijai nodrošināt, veicot Eiropas Reģionālās attīstības fonda finansējuma pārdali darbības programmas „Izaugsme un nodarbinātība” 1. prioritārā virziena „Pētniecība, tehnoloģiju attīstība un inovācijas” ietvaros:
   1. palielinot 1.1.1. specifiskā atbalsta mērķa „Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.4. pasākuma „P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana” Eiropas Reģionālās attīstības fonda finansējumu par 8 489 000 EUR, Izglītības un zinātnes ministrijai veicot atbilstošus grozījumus Ministru kabineta 2016. gada 16. augusta noteikumos Nr. 562 „Darbības programmas „Izaugsme un nodarbinātība” 1.1.1. specifiskā atbalsta mērķa „Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.4. pasākuma „P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana” īstenošanas noteikumi”;
   2. samazinot 1.1.1. specifiskā atbalsta mērķa „Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.3. pasākuma „Inovāciju granti studentiem” Eiropas Reģionālās attīstības fonda snieguma rezerves finansējumu par 4 000 000 EUR, Izglītības un zinātnes ministrijai veicot atbilstošus grozījumus Ministru kabineta 2018. gada 16. janvāra noteikumos Nr. 41 „Darbības programmas „Izaugsme un nodarbinātība” 1.1.1. specifiskā atbalsta mērķa „Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.3. pasākuma „Inovāciju granti studentiem” īstenošanas noteikumi”;
   3. samazinot 1.2.1. specifiskā atbalsta mērķa „Palielināt privātā sektora investīcijas P&A” 1.2.1.2. pasākuma „Atbalsts tehnoloģiju pārneses sistēmas pilnveidošanai” Eiropas Reģionālās attīstības fonda snieguma rezerves finansējumu par 4 489 000 EUR, Ekonomikas ministrijai veicot atbilstošus grozījumus Ministru kabineta 2016. gada 25. oktobra noteikumos Nr. 692 „Darbības programmas „Izaugsme un nodarbinātība” 1.2.1. specifiskā atbalsta mērķa „Palielināt privātā sektora investīcijas P&A” 1.2.1.2. pasākuma „Atbalsts tehnoloģiju pārneses sistēmas pilnveidošanai” īstenošanas noteikumi”.

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

10.10.2018 16:55

2868

I.Griķe 67047861

[ieva.grike@izm.gov.lv](mailto:ieva.grike@izm.gov.lv)

1. Neietverot BBCE projekta ārvalstu partneriem Šveices AO Research Institute Davos un Vācijas Fridriha-Aleksandra Erlangenas-Nirnbergas Universitātes Biomateriālu centram paredzēto finansējumu no programmas „Apvārsnis 2020” līdzekļiem. [↑](#footnote-ref-1)
2. Ievērojot, ka ik gadu vairāk nekā 80 vietējo studentu absolvē ar BBCE tematiku saistītas bakalaura, maģistra un doktorantūras studiju programmas. [↑](#footnote-ref-2)
3. Saskaņā ar 2016. gada 16. augusta Ministru kabineta noteikumu Nr. 562 „Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.4. pasākuma "P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana" īstenošanas noteikumi” 3. punktu, tā mērķis ir zinātnisko institūciju institucionālās kapacitātes stiprināšana un pētniecības resursu koncentrācija konkurētspējīgās zinātniskajās institūcijās, pilnveidojot zinātnisko institūciju pārvaldības un resursu vadības efektivitāti un modernizējot pētniecības infrastruktūru Latvijas viedās specializācijas jomu ietvaros, tādējādi veicinot zinātnisko institūciju iesaisti Eiropas Savienības līmeņa infrastruktūrās un zinātnisko institūciju rīcībā esošās pētniecības infrastruktūras izmantošanu praktisku tautsaimniecības problēmu risināšanai. [↑](#footnote-ref-3)
4. Pieejama: <https://projekti.rtu.lv/external/rtu-projektu-publicitate/Infrastruktūras-attīstības-projekts/> [↑](#footnote-ref-4)
5. Pieejama: <http://www.osi.lv/wp-content/uploads/2013/02/institūta-stratēģija.pdf> [↑](#footnote-ref-5)
6. Pieejama: <https://www.rsu.lv/sites/default/files/imce/Dokumenti/general/rsu_strategija_2017-2021.pdf> [↑](#footnote-ref-6)
7. Nepieciešamības gadījumā, lai panāktu atbilstošāko risinājumu, kas maksimāli samazinātu administratīvo slogu un nodrošinātu efektīvāko ieviešanas modeli, vienlaikus pilnībā nodrošinot atbilstību valsts atbalsta regulējumam, sadarbībā ar visām iesaistītajām pusēm noritēs papildu konsultācijas un pieņemts lēmums par citu ieviešanas modeli. [↑](#footnote-ref-7)
8. Finansējums, ko piešķir saskaņā ar normatīvajiem aktiem par kārtību, kādā paredzami valsts budžeta līdzekļi valsts zinātniskās institūcijas pamatdarbību īstenošanai vai citi valsts budžeta līdzekļi. [↑](#footnote-ref-8)
9. Institūcijas saimnieciskās darbības rezultātā gūtais privātais finansējums, kredītresursu līdzekļi vai citi privāti finanšu resursi, par kuriem nav saņemts nekāds publiskais atbalsts, tai skaitā nav saņemts valsts vai pašvaldību galvojums vai valsts vai pašvaldību kredīts uz atvieglojuma nosacījumiem [↑](#footnote-ref-9)
10. Dati uz 21.08.2018. saskaņā ar pieejamo informāciju tīmekļa vietnē http://www.esfondi.lv/2018.gads, datne: „Snieguma ietvara prognozes”. [↑](#footnote-ref-10)
11. Tostarp ievērojot, ka saskaņā ar pieejamo informāciju tīmekļa vietnē http://esfondi.lv/finansu-un-raditaju-plani-to-izpilde, datnē: „ES fondu ieviešanas progress. 2018. gada VII” (dati uz 31.08.2018.) nav identificējami riski šāda risinājuma ietvaros pārsniegt Eiropas Savienības struktūrfondu un Kohēzijas fonda 2014. – 2020. gada plānošanas perioda vadības likumā noteiktos virssaistībām pieejamos 5%. [↑](#footnote-ref-11)